Tyskland-helten skulle byttes ut
Tyskerne hadde stanget imot i drøye 71 minutter, og veteranen Klose hadde fått beskjed om at han skulle inn på banen. Innbytteren hadde rukket å ta av seg overtrekksdrakten da det endelig lyktes for de hvitkledde: Sami Khedira slo inn fra høyresiden og en høytsvevende Gomez kunne stange ballen i mål. - Klose sto klar til å komme inn, men nå fikk han beskjed om å sette seg igjen, meldte Canal 9-kommentator Kenneth Fredheim etter scoringen. - Jeg tenkte at jeg kunne få én siste sjanse, og den dukket opp. Ballen endret retning og kom rett mot pannen, så det hele var ikke så vanskelig, sa Gómez.Dermed gikk det åtte minutter til før byttet ble gjort, men da hadde Tyskland fått scoringen de trengte. Gomez hadde satt en ball i mål også etter 24 minutters spill, men dommeren hadde allerede blåst for et frispark til tyskerne i forkant. Det fikk matchvinneren til å slå oppgitt ut med armene. Han mente det heller burde vært dømt fordel av ballen. Sekunder før hvilen var Portugal millimetere fra å ta ledelsen. Pepe fikk ballen en corner og plasserte den i krysstolpen og ned på streken. Portugal-spillerne skrek til dommeren i et håp om å få ham til å dømme scoring. De ble ikke bønnhørt.Et godt plassert TV-kamera ga bilder som dokumenterte at ballen aldri var over mållinjen. - Den var aldri inne. Godt dømt, fastslo Bernt Hulsker i VGTVs EM-studio. - Det er ingen tvil om at det ikke er scoring, men nærmere kommer man ikke i fotball. Portugal er vanvittig nære å ta ledelsen like før pausesignalet går, sa VG Netts Øyvind Brenne. I sluttminuttene hadde Portugal flere eventyrlige muligheter til å sette inn utligningen, men verken Nani eller Varela klart å omsette sjansene i scoring. Landslagssjef Joachim Löw var lettet etter tre poeng i første EM-kamp. - Jeg er veldig godt fornøyd med laget etter en taktisk sterk start på mesterskapet. Det viktigste er at vi vant 1-0. Vi var godt organisert før pause, men angriperne feilet i avgjørende øyeblikk. Det laget som tapte her, har fått det veldig vanskelig, sa Löw.
(Tyskland-Portugal 1-0) Først da Miroslav Klose (34) sto klar til å byttes inn, lyktes Tyskland-spiss Mario Gomez (26) med å sette ballen i mål.